Dié video's laat jou tintel | Netwerk24
Dié video's laat jou tintel
Deur Carryn-Ann Nel 06 September 2018 07:42
Wanneer die meeste mense slaap, is daar miljoene ander wêreldwyd wat op YouTube na sagte fluisteringe luister.
Hierdie verskynsel staan bekend as ASMR (autonomous sensory meridian response) en het die wêreld aan die gons.
ASMR is die term vir 'n spesifieke "lekkerkry-sensasie" wanneer iemand na video's kyk wat persoonlike aandag behels, berig VOX.
Die gevoel begin gewoonlik in iemand se kop en beweeg af tot in die ruggraat. Ander sê dis 'n gevoel van diepe ontspanning en kan selfs veroorsaak dat hulle aan die slaap raak.
Volgens Sleep.org is die term ASMR nog 'n relatief nuwe skepping. "Dit beskryf 'n gevoel van 'n euforiese tinteling en ontspanning wat iemand kan ervaar wanneer hy sekere video's kyk of sekere klanke hoor."
Video's van mense wat eenvoudige, stil en kalmerende take verrig, soos om handdoeke te vou of om hul hare te borsel of deur 'n boek te blaai, kan mense ook daardie gevoel gee. Soms help dit ook as daar 'n sagte stem in die agtergrond is.
Hoewel die term ASMR baie tegnies klink, berus dit nie op wetenskaplike navorsing nie.
Maria is die koningin van die ASMR-video's, met meer as 34 000 intekenare op haar kanaal en 12 miljoen bladlese. Sy kyk meestal na die kamera en praat in haar "sagte" Engels met 'n Russiese aksent, berig Vice.com.